Za a yi bincike kan mace-macen da ake samu a jihar Kano - Buhari
Za a yi bincike kan mace-macen Kano - Buhari
27 days ago 2500 views by Abdul Rahman Rashid
Shugaban kasa Muhammadu Buhari ya bayyana damuwa dangane da yawan mace-macen da ake ci gaba da samu a jihar Kano da ke Arewacin kasar.
Buhari ya bayyana damuwarsa ne cikin jawaban da ya gabatar ga 'yan kasar kan annobar cutar korona a ranar Litinin da daddare.
Shugaban ya ce gwamnatinsa ta aika da tawagar kwararrun domin aiwatar da bincike tare da shimfida dokar kulle a jihar har na tsawon makonni biyu.
Furucin shugaban kasar ya zo ne bayan yawan mace-macen da aka samu a jihar Kano wadda ta zarce ta kowane lokaci da aka samu a baya.
A yayin da likafar annobar korona ta ke ci gaba, tuni dai mun ji cewa gwamnatin tarayya ta aika da kwamitin tawagar mutum 17 zuwa Kano domin gudanar da bincike kan lamarin a jihar.
Har ila yau dai fargaba ta mamaye zukatan al'ummar Kano da kuma kasancewa cikin hali na rashin tabbas kan musabbabin da ya haifar da mace-macen da ake samu cikin wannan lokaci da ake fama da annobar korona.
Da dama dai ana zargin cewa cutar korona ce ke yiwa mutane illa a Kanon yayin da wasu ke alakanta mace-macen da cututtuka irinsu hawan jini, sankarau, zazzabin cizon sauro, ciwon sukari da sauransu.
Babu shakka tun daga mako jiya kawo yanzu, ana ci gaba da samun yawaitar mace-macen mutane a kusan dukkanin unguwannin da ke cikin birnin Kano musamman dattawa da suka hada da manyan ma'aikatan gwamnati, malaman jami'a da sauransu.
Ganin irin yawan mace-macen da ake samu a jihar, ya sanya tsohon gwamnan jihar Sanata Rabiu Musa Kwankwaso, ya aikewa shugaba Buhari wasika, ya na rokon a kawowa jihar dauki.
Har a yau Talata mun samu cewa an yi jana'izar daya daga cikin manyan limaman masallacin Murtala na Kano, Sheikh Tijjani Bala Yola.
Wata majiya mai kusanci da marigayin ta sanar da jaridar The Cable cewa, Sheikh Yola ya yi kacibus da ajali a safiyar ranar Talata a gidansa da ke unguwar Gwale a cikin birnin Kano.
Haka kuma a wayewar garin yau, Uba Adamu, mahaifin Farfesa Abdallah Adamu, shugaban jami'ar koyo daga gida ta Najeriya NOUN, ya riga mu gidan gaskiya a birnin na Kano.
Kazalika ajali ya katse hanzarin Adamu Sarawa, tsohon kakakin majalisar dokokin jihar Jigawa. Ya mutu ne a daren jiya a gidansa da ke Kano.
Muhammadu Buhari Latest NewsHausa NewsJihar Kano Latest NewsNeman Lafiya
7 hours ago 271509 views
6 hours ago 18296 views
3 hours ago 13691 views
2 hours ago 46250 views
3 hours ago 14002 views
12 hours ago 62061 views
34 minutes ago 2837 views
2 hours ago 20510 views
Mun sakarwa shugabannin Boko Haram bama-bamai yayin da suke taro a jihar Borno - DHQ